Den svenske skuespiller og sanger Anita Lindblom, der nok mest er kendt for sangen "Sånt er livet", er død - 82 år.

Anita Lindblom døde 6. september efter kort tids sygdom. Det bekræfter hendes søn Jörgen Lindblom over for Aftonbladet.

Anita Lindblom fik sit gennembrud i 1956, da hun udgav albummet "Ljuva ungkarstid".

Fem år senere udgav hun hittet "Sånt er livet", der er en svensk coverversion af Roy Hamiltons sang "You can have her".

I årene 1962-1975 havde Anita Lindblom 27 sange på Svensktoppen.

- En af hendes sidste optrædener som kunstner var på homoklubben Trocadero i Malmø, hvor hun optrådte med dragshow-kunstnere i slutningen af 70'erne, inden nogen anden svensk kunstner gjorde det, tilføjer Jan Göransson, der har kendt Anita Lindblom i 16 år.

Anita Lindblom bosatte sig i 1970'erne i Frankrig. Hun vendte dog med jævne mellemrum hjem til Sverige for blandt andet at medvirke i film.

Hun er således på rollelisten i film som "En kärlekshistoira" og "Rännstensungar" fra 1974.

Få år efter at have medvirket i sidstnævnte trak hun sig tilbage fra rampelyset.

/ritzau/